KOMISSION TÄYTÄNTÖÖNPANOPÄÄTÖS (EU) 2019/1960,

annettu 26 päivänä marraskuuta 2019,

hopeazeoliitin hyväksymättä jättämisestä valmisteryhmiin 2 ja 7 kuuluvissa biosidivalmisteissa käytettävänä vanhana tehoaineena

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä (1)22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 ja erityisesti 89 artiklan 1 kohdan,

sekä katsoo seuraavaa:

(1) Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Kyseiseen luetteloon sisältyy hopeazeoliitti (EY-numero: ei saatavilla, CAS-numero: 130328-18-6).

(2) Hopeazeoliitti on arvioitu käytettäväksi valmisteryhmässä 2 (desinfiointiaineet ja levämyrkyt, joita ei ole tarkoitettu käytettäviksi suoraan ihmisillä tai eläimillä) ja valmisteryhmässä 7 (kalvojen säilytysaineet), sellaisina kuin ne on kuvattu asetuksen (EU) N:o 528/2012 liitteessä V.

(3) Ruotsi nimettiin esitteleväksi jäsenvaltioksi, ja sen toimivaltainen viranomainen toimitti 12 päivänä kesäkuuta 2017 arviointikertomukset sekä päätelmänsä Euroopan kemikaalivirastolle.

(4) Biosidivalmistekomitea hyväksyi 17 päivänä lokakuuta 2018 Euroopan kemikaaliviraston lausunnot (3) delegoidun asetuksen (EU) N:o 1062/2014 7 artiklan 2 kohdan mukaisesti ottaen huomioon arvioinnista vastaavan toimivaltaisen viranomaisen päätelmät.

(5) Näiden lausuntojen mukaan biosidivalmisteiden, joita käytetään valmisteryhmissä 2 ja 7 ja jotka sisältävät hopeazeoliittia, ei voida odottaa täyttävän asetuksen (EU) N:o 528/2012 19 artiklan 1 kohdan b alakohdassa vahvistettuja kriteerejä, koska riittävää tehokkuutta ei todettu.

(6) Ottaen huomioon Euroopan kemikaaliviraston lausunnot ei ole asianmukaista hyväksyä hopeazeoliittia käytettäväksi valmisteryhmiin 2 ja 7 kuuluvissa biosidivalmisteissa, koska asetuksen (EU) N:o 528/2012 4 artiklan 1 kohdassa säädetyt edellytykset eivät täyty.

(7) Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Hopeazeoliitti (EY-numero: ei saatavilla, CAS-numero: 130328-18-6) ei hyväksytä käytettäväksi tehoaineena valmisteryhmiin 2 ja 7 kuuluvissa biosidivalmisteissa.

2 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 26 päivänä marraskuuta 2019. Komission puolesta Puheenjohtaja Jean-Claude JUNCKER

(1) EUVL L 167, 27.6.2012, s. 1.

(2) Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

(3) Biocidal Products Committee (BPC) opinion on the application for approval of the active substance Silver zeolite, Product type: 2, ECHA/BPC/209/2018, annettu 17. lokakuuta 2018. Biocidal Products Committee (BPC) opinion on the application for approval of the active substance Silver zeolite, Product type: 7, ECHA/BPC/212/2018, annettu 17. lokakuuta 2018.